#

**Записник од 19-тата Седница на Совет на Општина Берово**

Одделение за правни и општи работи

Одделение за правни и општи работи

Општина Берово

 **З А П И С Н И К**

 ***Од 19-тата седница на Советот на Општина Берово одржана на ден 15.11.2022 година со почеток во 08:00 часот во салата за состаноци при општина Берово*.**

 Седницата ја отвори и со неа раководеше Претседателот на советот на Општина Берово г-ѓа Марија Буровска.

 Од вкупно 15 Советници на седницата присуствуваа сите 15 Советници и тоа: Марија Буровска, Стево Суџуковиќ, Славица Фурнаџиска, Владо Методиев, Емилија Корчовска, Гоце Ружински, Глигорчо Крстовски, Герасим Гриовски, Петар Ружински, Ангела Здравковска, Наташа Ваканска, Викторија Спенџарска Стеен, Виолета Марковска Димовска, Александар Мишовски и Дејан Механџиски.

 На Седницата присуствуваa Градоначалникот на општина Берово Звонко Пекевски и Емилија Ваканска – Раководител на Одделение за управување со човечки ресурси, како правна поддршка.

 Претседателот на Совет, Марија Буровска, за работа на 19-тата Седница на Совет на Општина Берово го предложи следниот:

**ПРЕДЛОГ ДНЕВЕН РЕД**

1. Записник од 18-тата Седница на Совет;
2. Предлог О Д Л У К А за субвенционирање на ЈПКР “Услуга” Берово од Буџетот на Општина Берово за 2022 година;
3. Предлог Измени и дополнувања на Буџетот на Општина Берово за 2022 година (Ребаланс);
4. Предлог Одлука за прифаќање на предлог за воспоставување на меѓуопштинска соработка помеѓу Општина Берово и Општина Пехчево (за услуга од Овластен градежен инспектор);
5. Предлог Р Е Ш Е Н И Е за именување на членови во заедничката комисија за подготовка на предлог на актот за воспоставување на меѓуопштинска соработка помеѓу Општина Пехчево и Општина Берово (за услуга од Овластен градежен инспектор) ;
6. Предлог Одлука за прифаќање на предлог за воспоставување на меѓуопштинска соработка (за услуга од Проценители);
7. Предлог Р Е Ш Е Н И Е за именување на членови во заедничката комисија за подготовка на предлог на актот за воспоставување на меѓуопштинска соработка помеѓу Општина Берово и Општина Пехчево (за услуга од Проценители);
8. Предлог Одлука за прифаќање на донација од Пакомак;
9. Предлог О Д Л У К А за измена на Одлуката за утврдување на потреба од наплата на комунална такса за јавно осветлување во населено место Абланица, општина Берово;
10. Предлог О Д Л У К А за давање на согласност на иницијатива за отпочнување на постапка за промена на режимот на сообраќај на ул. “Цветан Димов”, дел од ул. “Маршал Тито”, ул. “Белградска”, дел од ул. “Карпош” и дел од ул. “23 Август” во Берово;
11. Предлог Р Е Ш Е Н И Е за формирање на Комисија за изготвување на Предлог - Програма за работа на Советот на Општина Берово за 2023 година;
12. Предлог Програма за работа на Територијалната противпожарна единица за 2023 година;
13. Предлог Програма за изработка на урбанистички планови за 2023 година на подрачјето на општина Берово;
14. Предлог П Р О Г Р А М А за работа во областа на располагањето со градежно земјиште во сопственост на Република Северна Македонија на подрачјето на општина Берово за 2023 година;
15. Предлог ПРОГРАМ Аза активностите на Општина Берово во областа на културата за 2023 година;
16. Предлог ПРОГРАМ А за активностите на Општина Берово во областа на социјалната заштита за 2023 година;
17. Предлог ПРОГРАМА За развој на спорт и спортско рекреативни активности на општина Берово за 2023 година;
18. Предлог ПРОГРАМА за одбележување на значајни настани и истакнати личности со спомен-обележја во Општина Берово;
19. Предлог ПРОГРАМА За други комунални услуги, контрола и третман на кучиња скитници и други нерегистрирани кучиња за 2023 година;
20. Предлог ПРОГРАМА за спроведување на општите мерки за заштита на населението од заразни болести во Општина Берово за 2023 година;
21. Предлог ПРОГРАМА за зимско одржување на локални улици и патишта во општина Берово со Оперативен план за сезона 2022/2023 година;
22. Предлог ПРОГРАМА за заштита од штетно дејство на водите - Општински Акционен план за чистење на природни водотеци и речни корита во сливот на река Брегалница за 2023 година;
23. Предлог ПРОГРАМА - J7 За одржување на јавно зеленило на подрачјето на општина Берово за 2023 година;
24. Предлог ПРОГРАМА за комунални дејности на општина Берово за 2023 година;
25. Предлог ПРОГРАМА (ЈД, Ј6 и ЈФ) За изградба, реконструкција и одржување на локални патишта и улици во Општина Берово во 2023 година;
26. Предлог ПРОГРАМА - J3 За изградба, реконструкција и одржување на јавното осветлување на подрачјето на Општина Берово за 2023 година;
27. Предлог ПРОГРАМА - J4 За одржување на јавна чистота на подрачјето на Општина Берово за 2023 година;
28. Предлог Г1 – Програма за поддршка на локалниот економски развој на Општина Берово за 2023 година;
29. Предлог Г2 – Програма за поттикнување на развојот на туризмот на Општина Берово за 2023 година;
30. Предлог Програма за енергетска ефикасност на Општина Берово за 2023 година;
31. Предлог О Д Л У К А за прифаќање на иницијативата за отпочнување на постапка за изработка на Урбанистичко планска документација за Урбанистички Проект со намена Е1.13 - Сончеви електрани, на КП 3119, 3120/1, 3120/2, 3122, 3123, 3126, 3130, 3131 и КП 3132, КО Берово вон-град, Општина Берово;
32. Предлог О Д Л У К А за прифаќање на иницијативата за отпочнување на постапка за изработка на Урбанистичко планска документација Урбанистички Проект со намена Е1.13 - Сончеви електрани, на КП 38 КО Ратево, Општина Берово;
33. Советнички иницијативи и прашања;
34. Барања од институции и граѓани.

 Градоначалникот на општина Берово, Звонко Пекевски, се јави за збор и предложи дополнување на дневниот ред со 4 нови точки, кои советниците ги имаат добиено како дополнителни материјали во електронска форма.

* **Предлог О Д Л У К А за прифаќање на иницијативата за отпочнување на постапка за изработка на Урбанистичко планска документација Урбанистички Проект со намена Е1.13 - Фотоволтаични електрани, на КП 3027, 3028, 3029, 3030 и 3031, КО Берово вон-град, Општина Берово на барање на Стојан Петрески;**
* **Предлог О Д Л У К А за воспоставување меѓуопштинска соработка помеѓу Општина Штип, Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново – Облешево;**
* **Предлог О Д Л У К А за формирање на заедничка комисија за меѓуопштинска соработка помеѓу Општина Штип и Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново-Облешево;**
* **Р Е Ш Е Н И Е за именување на членови на заедничка комисија за меѓуопштинска соработка помеѓу Општина Штип и Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново-Облешево;**

Да бидат 33, 34, 35 и 36та точка од дневниот ред.

 Точките **Советнички иницијативи и прашања** и **Барања од институции и граѓани,** да бидат 37 и 38 точка**.**

 Градоначалникот Пекевски образложи зошто е ова дополнување на дневниот ред со нови точки, имено едната точка е иницијатива за планска документација за поставување на фотоволтаични панели, за која нема материјална расправа, а другите 3 точки се по добиено барање од Центарот за развој на Источно плански регион за меѓуопштинска соработка на општина Штип со сите општини во Источно плански регион, согласно проектот „Дигитализација на општинските услуги“.

 Никој од советниците не се јави за збор, па Претседателот на совет, Марија Буровска, го стави на гласање предложениот дневен ред со измените и дополнувањата и **со 15 гласа ЗА, нема советници кои гласале ПРОТИВ, и нема ВОЗДРЖАНИ советници,** е усвоен следниот:

**ДНЕВЕН РЕД**

1. ***Записник од 18-тата Седница на Совет;***

Претседателот на Совет, Марија Буровска, отвори расправа по дадената точка.

За збор се јави советничката Виолета Марковска Димовска која истакна: „Повторно за записникот имаме забелешки, нашата советничка група дојде до заклучок дека нашите дискусии од претходната седница на Совет ги нема во записникот, конкретно јас можам да кажам за мојата дискусија, значи на страна 4, точка 5 од материјалите мојата дискусија не е воопшто спомната, мислам дека и другите советници кажаа дека не им се вметнати дискусиите во записникот, замолуваме во иднина да се внимава записниците и исто така сакам да апелирам, на секоја седница имаме некоја забелешка на записник, но подоцна никогаш не сме добиле корегиран записник да видиме дали тоа е исправено или не, замолувам ако може после седниците барем на меил да ни се достават записниците да видиме дали воопшто нешто е корегирано или само останува тука тоа и понатаму не се ....“.

На оваа забелешка на советничката Марковска Димовска, Градоначалникот Пекевски одговори дека сето она што произлегува како заклучок од Совет, со корекциите може да ги проверат советниците во Службен гласник на општина Берово, каде што истите се внесени и објавени во официјалното гласило на општината.

Аналогно на забелешките на советничката Марковска Димовска се додаваат дискусиите во точка 5. К3 – Квартален извештај за промените на состојбата на секое задолжување на општините и јавните претпријатија основани од општините за извештаен период период за трет квартал од 01.07 – 30.09.2022 година; од 18-тата Седница на Совет, во цитирана форма.

Советничката Ангела Здравковска истакна: „ Навистина не го правиме ова за да одиме контра, од сам старт тоа сакаме да го појасниме, ние овде гласаме извештај квартален, тоа е точно, меѓутоа зашто ние стоиме воздржано или против, е затоа што ние нигде не гледаме што гласавме во 2021 година, а тоа се тие развојни програми, еве ќе го дадам за прост пример, кино салата, не слушаме ни „К“ од кино салата дека почнува некаква реализација. Ние гласаме извештаи, гласаме Буџети, гласаме Ребаланси, и се е тоа во ред, се е тоа законски, сите бројки се сложуваат, меѓутоа каде се реалните инвестиции кои што на граѓаните на општина Берово им се потребни, тоа е причината зашто ние цело време стоиме против или воздржано. Јас кога се нафатив да ја работам работата како член на советот на општина Берово,кога влегов во кампањава, си ветив на себе дека сакам промени, јас промените не ги гледам сеуште, после година дена“.

 Градоначалникот Пекевски одговори дека не знае кои промени ги бараат и очекуваат да ги добијат, но тоа е секако нивна политичка одлука. Конкретно, во финансискиот извештај ниту имало досега, ниту пак ќе има кино сала, затоа што ова е финансиски извештај и К1 образецот ги утврдува приходите и расходите по соодветни програми и намени, дали доволно приходи се прибрани, дали расходите се соодветно потрошени по утврдени намени согласно буџетот, а развојните програми се стратешки документ кој се носи за подолг период од неколку години, не е едногодишен документ, и тие за кои имаме обезбедено финална финансиска конструкција се внесени во буџетот, а не во финансискиот извештај и ќе бидат предмет на расправа на седницата кога треба се усвои буџетот. Финансиските извештаи ја покажуваат работата на Градоначалникот и на општинската администрација.

Советничката Ангела Здравковска истакна: „ Воопшто не сакам да ви одам контра и честитки за целата сработена работа, меѓутоа самиот Буџет е поврзан со финансиските извештаи и заради тоа и се повикав на развојните програми, едното го повлекува другото“.

 Советничката Славица Фурнаџиска истакна дека и е мило што Градоначалникот го поттикна образложувањето по основ на извештаите и со полно право може да каже дека после многу долго време нашата општина е во финансиска стабилност, со 60% реализација на Буџетот, и апсурдно е ваквата стабилна состојба на општината да не се гласа.

Градоначалникот Пекевски истакна дека се во тек форуми за креирање на буџетот за следната година, па секој кој има предлози кои ќе допринесат за правилно распоредување на средставата од буџетот, можат слободно да бидат дел од овие форуми. Тоа што гласавте против за наплата на комунална такса на Беровско езеро, не значи дека со оваа одлука ќе ги оштетиме граѓаните, туку ќе ги почитуваме законски предвидените прописи, за секоја услуга која се нуди и дава на граѓаните, мора и да се наплатува.

Советничката Виолета Марковска Димовска истакна: „ Јас незнам само за што дискутираме и за што се расправаме во моментот, сакам да кажам дека никој нема право да не' повикува на одговорност и на образложение за тоа како гласала наша советничка група, значи, како и вие, и ние имаме координација пред секоја седница и секако дека има некоја причина зашто така се гласаат точките, јас само сакам да кажам, Градоначалник, кога ние даваме поддршка на некои точки, кога гласаме 15 ЗА, тогаш Вие и на медиуми и на страната на општина Берово тоа се споделува и се кажува дека е гласано со 15 ЗА и ние не коментираме ништо, не се впуштаме во расправа, никогаш Вас не ве повикуваме да кажете зошто за некоја точка така сте гласале или не сте гласале, но кога Вие како Градоначалник одите и давате некои донации кои што одлуки поминале на Совет, тогаш никогаш не кажувате дека тоа поминало со одлука на Совет и не викате претставници од двете советнички групи, и ние пак не се спротивставуваме и не викаме дека со тоа се собираат политички и партиски поени, затоа мислам дека немате право да не повикувате на одговорност и на образложение зошто за некоја точка така сме гласале. А што се однесува во врска со втората точка, не дека сме против, ние сме свесни дека мора да се направи јавно осветлување и уште од почетокот рековме да не се применува таа пракса на самата Седница на совет да се даваат точки на дневен ред за кои ние не можеме да се спремаме за толку кратко време“.

Градоначалникот Пекевски додаде дека тој се гордее кога било која точка од дневниот ред е усвоена со 15 гласа ЗА, тоа значи дека или е утврден добро приоритетот или сите го имаат препознаено она кое е добро за граѓаните.

 И бидејќи никој друг од советниците не се јави за збор, се премина на гласање и **со 8 гласа ЗА, 7 гласа ПРОТИВ, и нема ВОЗДРЖАНИ советници** е усвоен *Записник од 18-тата Седница на Совет;*

1. ***Предлог О Д Л У К А за субвенционирање на ЈПКР “Услуга” Берово од Буџетот на Општина Берово за 2022 година;***

 Претседателот на Совет Марија Буровска, отвори расправа по дадената точка и даде збор на претседателот на комисијата за финансирање буџет и ЛЕР, Славица Фурнаџиска, која истакна дека по оваа точка не дискутирано на состанокот на Комисијата, утврдено е дека има доставено барање од ЈПКР „Услуга“ Берово за субвенционирање, и ова субвенционирање е предвидено и во Ребалансот на Буџетот за 2022 година, кој ќе биде разгледан како наредна точка од дневниот ред. За збор се јави и Градоначалникот Пекевски кој ја образложи точката и истакна дека ова субвенционирање е продолжување на претходната постапка за проширување и доизградба на нова парцела на градските гробишта во Берово, која постапка е веќе завршена и не е коректно кон изведувачот да не се исплати, а во зависност од финансиската состојба на Јавното комунално претпријатие заради економската и енергетската криза, ова субвенционирање е потребно, заради тоа што со ваквото инвестирање е решен најгорливиот проблем, а тоа се гробните места, кои сите знаеме дека на почетокот на првиот мандат на Градоначалникот имаше само 6 слободни гробни места. Советничката Виолета Марковска Димовска истакна дека како советничка група имаат забелешки дека повеќе пати се субвенционира ЈПКР по разни основи, а во нашата општина имаме и други претпријатија кои се во лоша состојба, како што е ТППЕ Берово, каде што се потребни средства за обезбедување на опрема за нормално функционирање. Градоначалникот Пекевски одговори дека единствено претпријатие основано од општината е ЈПКР„Услуга“Берово, а ТППЕ е одделение во склоп на општина Берово, така да ТППЕ не можеме да го субвенционираме. Советничката Марковска Димовска истакна дека иако ТППЕ не е јавно претпријатие, треба да водиме грижа и за луѓето кои работат таму, тие сепак се грижат за нашата сигурност и здравје и треба да им се овозможат подобри услови за работа. За секое субвенционирање на ЈПКР, истакна Марковска Димовска, немаме добиено на увид ниту фактура, ниту договор, за да знаеме дали реално се потребни и потрошени овие средства. На ова Градоначалникот Пекевски одговори дека сите извештаи ги добиваат советниците, сите извештаи за извршувањето на Буџетот се даваат во Завршната сметка на општината, нема никаква незаконска постапка, а што се однесува на работењето и условите за работа на ТППЕ, има програма која ќе биде на разгледување, па тогаш може да се разговара за условите за работа на ТППЕ и сега, а и претходно, па да се согледаат разликите. Овие средства се исклучиво наменски, по доставена фактура истите се исплатуваат. За збор се јави и советничката Славица Фурнаџиска, која истакна дека со поддршка од Советот на општина Берово, со ова проширување и доградба, во првата фаза се обезбедени нови 149 места, а исто толку места се обезбедени и со втората фаза, и со ова е решен овој горлив комунален проблем за наредните неколку години и на општината и на јавното комунално претпријатие, но и проблем на сите граѓани.

Никој друг од советниците не се јави за збор па се премина на гласање и **со 8 гласа ЗА, 7 ПРОТИВ, нема ВОЗДРЖАНИ советници** е донесена *О Д Л У К А за субвенционирање на ЈПКР “Услуга” Берово од Буџетот на Општина Берово за 2022 година;*

1. ***Предлог Измени и дополнувања на Буџетот на Општина Берово за 2022 година (Ребаланс);***

Претседателот на Совет Марија Буровска отвори расправа по дадената точка и даде збор на Претседателот на комисијата за финансирање буџет и ЛЕР, Славица Фурнаџиска, која образложи дека извештајот е разгледан на комисија, образложи детално по ставки, имено буџетот од 341 600 000 денари се намалува на 335 000 000 денари, или имаме намалување вкупно 6 600 000 денари. Намалени се скоро сите тековно оперативни расходи. Од капиталните расходи имаме дел намалување согласно крајните реализирани суми од проекти, конкретно за уличното осветлување на Беровско Езеро имаме намалување од 2 100 000 денари, а во исто време имаме зголемување на Програмата за улици и патишта за 3 072 500 денари, кои средства се предвидени за реконструкција на улица во с. Митрашинци и за изградба на тротоари на ул. Борис Кидрич во Берово, каде дел од средствата се обезбедени од Биро за регионален развој. Приходите и расходите се усогласени согласно очекуваните приливи и преземените обврски. Вкупната реализација на приходи во овој период изнесува 60%, а расходите се 56%. Комисијата нема забелешки за извештајот.

За збор се јави советничката Ангела Здравковска која истакна дека во ставката ЈФ-сообраќајна сигнализација, и буџетот е 150 000 денари и Ребалансот е 150 000 денари. Рековме дека се набавени сферни огледала, нели ако се набавени, ќе се намали Буџетот, па Ребалансот ќе има друга цифра.

На ова одговорниот сметководител Татјанка Муртовска образложи дека Програмата ЈФ е програма за набавка на сообраќајна сигнализација, во неа имаме реализација од 50%, до крајот на годината имаме планирано дел од нереализираните средства по склучениот договор со фирмата да се искористат за нова набавка и тие средства се доволни за да се покријат потребите на општината по основ на оваа ставка. Заради тоа и Буџетот и Ребалансот остануваат 150 000 денари.

За збор се јави и советничката Виолета Марковска Димовска која истакна дека советничката група на ВМРО ДПМНЕ нема да ја поддржи оваа точка, од причина што имаме намалувања скоро во сите програми и сметаат дека со планирањето и креирањето на Буџетот за 2022 година не се добро предвидени сите потреби на општината, имаме уште месец дена до истекот на календарската година и не знаеме кој би бил ефектот од ова намалување на буџетот.

На ова Градоначалникот Пекевски истакна дека Ребалансот се прави за да одредени позиции кои биле проектирани, а не се реализирани, особено приходната страна, согласно преземените обврски по договори во тековната буџетска година. Ова значи дека до крајот на календарската година ќе имаме усогласување на буџетските проекции.

Одговорниот сметководител Татјанка Муртовска го објасни детално намалувањето на буџетот од 6 600 000 денари. Исто така ја образложи и измената на програмата за јубилејни награди, која вредност изнесува 35 000 денари.

 Никој друг од советниците не се јави за збор па се премина на гласање и **со 8 гласа ЗА, 7 гласа ПРОТИВ, и нема ВОЗДРЖАНИ советници**  се усвоени *Измени и дополнувања на Буџетот на Општина Берово за 2022 година (Ребаланс);*

1. ***Предлог Одлука за прифаќање на предлог за воспоставување на меѓуопштинска соработка помеѓу Општина Берово и Општина Пехчево (за услуга од Овластен градежен инспектор);***

Претседателот на Совет, Марија Буровска отвори расправа по дадената точка и даде збор на координаторот на советничката група на СДСМ, Славица Фурнаџиска, која истакна дека по иницијатива на советот се повикани претставници од општина Пехчево за да го образложат барањето за меѓуопштинска соработка, со оглед на фактот дека пред неколку месеци имаше предлог за меѓуопштинска соработка за услуги од градежен инспектор, кој предлог не беше прифатен, од причина што инспекторот беше нововработен, имаше наследено доста предмети кои беа приоритетни за решавање и имаше зголемен обем на работа. Ги извести претставниците од општина Пехчево дека на следните седници на советот на општина Берово ќе се поднесе иницијатива за наплата на комунална такса за пречистување на отпадни води во општина Пехчево, затоа што реално оваа услуга ја користат граѓаните на општина Пехчево, но не се наплатува за истата. Координаторката Фурнаџиска напомена дека ако општина Пехчево сака да има соработка со општина Берово, таа соработка треба да биде во сите области. Како претставник од општина Пехчево беше Градоначалникот Александар Китански, кој се заблагодари за поканата за присуство на седницата на советот и ја образложи потребата за овие побарани услуги преку меѓуопштинската соработка. Имено, од општина Пехчево има пријавено лица кои се во постапка за добивање на лиценца за проценители, така да барањето за оваа услуга е привремено, додека трае постапката, затоа што во моментот има повеќе предмети кои се во застој и општина Пехчево има потреба од проценители како би се завршиле овие предмети. А што се донесува на услугата за градежен инспектор, општина Пехчево нема вработено лице на таа работна позиција и заради тоа и бараат меѓуопштинска соработка од оваа област. За збор се јави и советникот Петар Ружински, кој истакна дека на 12-тата Седница на совет на општина Берово имаше барање за меѓуопштинска соработка за услуги од градежен инспектор, кое не беше прифатено, сега даваме позитивен одговор и очекуваме транспарентност и соработка во иднина за сите прашања и проблеми.

Никој друг од советниците не се јави за збор па се премина на гласање и **со 15 гласа ЗА, нема советници кои гласаа ПРОТИВ, и нема ВОЗДРЖАНИ советници**  е усвоенa *Одлука за прифаќање на предлог за воспоставување на меѓуопштинска соработка помеѓу Општина Берово и Општина Пехчево (за услуга од Овластен градежен инспектор);*

1. ***Предлог Р Е Ш Е Н И Е за именување на членови во заедничката комисија за подготовка на предлог на актот за воспоставување на меѓуопштинска соработка помеѓу пштина Пехчево и Општина Берово (за услуга од Овластен градежен инспектор) ;***

Претседателот на Совет, Марија Буровска отвори расправа по дадената точка и даде збор на координаторката на советничката група на СДСМ, Славица Фурнаџиска, која истакна дека бидејќи се работи за донесување на правни акти, во консултација со општина Берово, за членови во оваа комисија ги предлага:

* Емилија Ваканска и Анита Рунтевски.

Никој од советниците не се јави за збор, па се премина на гласање и **со 15 гласа ЗА, нема советници кои гласале ПРОТИВ, и нема ВОЗДРЖАНИ советници**  е усвоено *Р Е Ш Е Н И Е за именување на членови во заедничката комисија за подготовка на предлог на актот за воспоставување на меѓуопштинска соработка помеѓу Општина Пехчево и Општина Берово (за услуга од Овластен градежен инспектор) ;*

1. ***Предлог Одлука за прифаќање на предлог за воспоставување на меѓуопштинска соработка (за услуга од Проценители);***

Претседателот на Совет, Марија Буровска отвори расправа по дадената точка и бидејќи никој од советниците не се јави за збор, се премина на гласање и **со 15 гласа ЗА, нема советници кои гласале ПРОТИВ, и нема ВОЗДРЖАНИ советници**  е усвоена *Одлука за прифаќање на предлог за воспоставување на меѓуопштинска соработка (за услуга од Проценители);*

1. ***Предлог Р Е Ш Е Н И Е за именување на членови во заедничката комисија за подготовка на предлог на актот за воспоставување на меѓуопштинска соработка помеѓу Општина Берово и Општина Пехчево (за услуга од Проценители);***

Претседателот на Совет, Марија Буровска отвори расправа по дадената точка и даде збор на координаторката на советничката група на СДСМ, Славица Фурнаџиска, која истакна дека и по основ на оваа точка, бидејќи се работи за иста постапка, за членови во оваа комисија ги предлага:

* Емилија Ваканска и Анита Рунтевски.

Никој од советниците не се јави за збор, па се премина на гласање и **со 15 гласа ЗА, нема советници кои гласале ПРОТИВ, и нема ВОЗДРЖАНИ советници**  е усвоено  *Р Е Ш Е Н И Е за именување на членови во заедничката комисија за подготовка на предлог на актот за воспоставување на меѓуопштинска соработка помеѓу Општина Берово и Општина Пехчево (за услуга од Проценители);*

1. ***Предлог Одлука за прифаќање на донација од Пакомак;***

 Претседателот на Совет, Марија Буровска отвори расправа по дадената точка и истакна дека ова е донација од 200 пластични жолти канти од 12 литри за собирање на отпад од пакување, дадени од Пакомак. Никој од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,**е усвоена *Одлука за прифаќање на донација од Пакомак;*

1. ***Предлог О Д Л У К А за измена на Одлуката за утврдување на потреба од наплата на комунална такса за јавно осветлување во населено место Абланица, општина Берово;***

 Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, оваа измена се врши за да се усогласат одлуките за комунална такса за улично осветлување, да не биде регулирано како количина на kw/h електрична енергија, туку да биде согласно законските прописи, од причина што законот трпи измени. За збор се јави советникот Петар Ружински кој упати прашање колку сијалични места има во туристичката населба Абланица и до каде е постапката за ДУП на истиот локалитет, ако би се донел ДУП за Абланица, многу повеќе пари би се слеале во општината од комуналии и други давачки кои се согласно ДУП, отколку од наплатата за јавно осветлување. Беа повикани Раководителите на Одделенијата за комунални дејности и за урбанизам. Раководителот на Одделението за комунални дејности, Ванчо Димовски, истакна дека јавното осветлување во градежен реон и изработката на ДУП не се поврзани, тие се сосема се различни, законски е пропишано секој имател на броило е должен да плаќа такса за улично осветлување без разлика дали е во градежен или вон градежен реон, ако има уредено систем за улично осветлување, мора да се наплатува и соодветна такса.Советникот Петар Ружински додаде дека за да можеме да привлечеме капитални инвестиции мора да се изработат и ДУП и ГУП (за Берово) и на овој начин би имале шанси за развој на нашата општина. Раководителот на Одделението за урбанизам, Мишо Догазански, истакна дека заради средување на процесот со легализација на објектите во туристичката населба Абланица, се запре изработката на ДУП, кога овој процес ќе заврши, ќе може да се изработи и ДУП. А доцнењето на изработката на ДУП и ГУП најмногу зависи од финансиската ситуација, сите знаеме дека за ваков крупен проект се потребни и многу финансиски средства. За збор се јави и советникот Владо Методиев кој истакна дека тој добил прашања од сопствениците на објекти на Беровско Езеро, дали во скоро време ќе се реши проблемот со водоснабдување во овој реон. На ова одговори Мишо Догазански дека изградбата на водоснабдителната мрежа и пречистителната станица на Беровско езеро е завршена, но поради технички проблем кој е констатиран при приклучување на станицата, потребно е изведувачот на работите да дојде и да го сервисира проблемот, има дојава до него дека треба да се проверат одредени точки кои не се во согласност со спецификацијата, да се направи ревизија на постапката и кога ќе се решат овие проблеми, се очекува да биде пуштена во употреба водоводната мрежа на Беровско Езеро. Никој од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена *О Д Л У К А за измена на Одлуката за утврдување на потреба од наплата на комунална такса за јавно осветлување во населено место Абланица, општина Берово;*

1. ***Предлог О Д Л У К А за давање на согласност на иницијатива за отпочнување на постапка за промена на режимот на сообраќај на ул. “Цветан Димов”, дел од ул. “Маршал Тито”, ул. “Белградска”, дел од ул. “Карпош” и дел од ул. “23 Август” во Берово;***

Претседателот на Совет, Марија Буровска отвори расправа по дадената точка и даде збор на претседателот на Комисијата за општествени дејности, Герасим Гриовски, кој истакна дека точката е разгледана на комисија и даде детално објаснување за промените на режимот на сообраќај. Истакна дека со овие промени на режим на сообраќај би се разчистил сообраќајниот хаос во центарлното градско подрачје во Берово, како и проблемите кои се јавуваат во периферниот дел на Берово, поточно во делот на ромкото маало. За збор се јави и советничката Ангела Здравковска која даде забелешка за ул. Страшо Пунџур, која е исто така во централното градско подрачје и моментално е една од најфрекфентните улици, а истовремено е двонасочна улица, од кои едната страна се користи како паркинг простор. Дали има можност на оваа улица да се постави соодветна сообраќајна сигнализација или и оваа улица да се направи според режим на сообраќај, односно да биде еднонасочна, бидејќи и на овој дел е вистински хаос во сообраќајот. Советникот Гриовски истакна дека на состанокот на Комисијата за општествени дејности е разговарано и за оваа улица, сообраќајниот хаос ќе биде регулиран со полициски сообраќајни патроли од ОВР.

Никој друг од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена *О Д Л У К А за давање на согласност на иницијатива за отпочнување на постапка за промена на режимот на сообраќај на ул. “Цветан Димов”, дел од ул. “Маршал Тито”, ул. “Белградска”, дел од ул. “Карпош” и дел од ул. “23 Август” во Берово;*

1. ***Предлог Р Е Ш Е Н И Е за формирање на Комисија за изготвување на Предлог - Програма за работа на Советот на Општина Берово за 2023 година;***

 Претседателот на Совет, Марија Буровска отвори расправа по дадената точка. Сите советници се сложија во оваа комисија да бидат истите членови од минатата година, и тоа:

* Гоце Ружински - претседател
* Глигорчо Крстовски - член
* Виолета Марковска Димовска - член

 Никој од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоено *Р Е Ш Е Н И Е за формирање на Комисија за изготвување на Предлог - Програма за работа на Советот на Општина Берово за 2023 година;*

1. ***Предлог Програма за работа на Територијалната противпожарна единица за 2023 година;***

 Претседателот на Совет, Марија Буровска отвори расправа по дадената точка и даде збор на претседателот на Комисијата за општествени дејности, Герасим Гриовски, кој истакна дека точката е разгледана на комисија. Бил присутен Командирот на ТППЕ Берово, Сашко Руменовски, кој ја образложил програмата за работа за 2023 година, истата е во вредност од 1 833 000 денари. Командирот ја образложил работата на ТППЕ, со какви проблеми и недостатоци се соочуваат и истакнал дека е потребно да се најде модул за подобрување на условите за работа на оваа институција. За збор се јави советникот Петар Ружински кој истакна дека ТППЕ има доста голем проблем, во Буџетот треба да се предвиди поголема сума на средства за ТППЕ, а нема да биде на одмет и советниците да го посетат ова одделение и да ја видат состојбата, затоа што треба да водиме грижа и за луѓето кои работат таму, тие сепак се грижат за нашата сигурност и здравје и треба да им се овозможат подобри услови за работа. Советничката Славица Фурнаџиска истакна дека во последните неколку години доста се работи за подобрување на условите за работа на ТППЕ, во неколку наврати се обезбедени опрема преку разни донации, набавено се нови возила преку Фармахем, од кои едно е дадено на ТППЕ , преку проекти се реализирани обуки на вработените, а во тек е и постапка за набавка на ново возило обезбедено преку проектот „Волонтери преку граница“.

Никој друг од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена *Програма за работа на Територијалната противпожарна единица за 2023 година;*

1. ***Предлог Програма за изработка на урбанистички планови за 2023 година на подрачјето на општина Берово;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, во програмата е ставен приоритет на промена на урбанистички план за Берово, за делот од стара автобуска до манастир е предвидено изградба на станбени згради, но за вакви објекти нема заинтересираност и заради тоа е потребна оваа промена на ГУП, приватните парцели да добојат маркици за изградба на куќи. Втората промена на програмата е исто промена на урбанистичкиот план за делот на влезот во Берово, поточно за парцелата на која е сместен домот за стари лица, имено ако има потреба да изградба на нов објект во склоп на домот за стари лица мора да биде предвидено во измената на ДУП заради потврдување на локацијата, досега се што е правено е само реконструкција на постоечките објекти. Комисијата нема забелешки.

За збор се јави советничката Виолета Марковска Димовска која побара да дојде раководителот на одделението за урбанизам, Мишо Догазански, има да постави неколку прашања до него. Таа истакна дека кога има точки на дневен ред од оваа област, таа има недоумици и нејаснотии, зошто некои делови се во, а некои се вон урбанистички план, до каде е постапката заурбанистички планови за селата, кои села имаат, а кои немаат урбанистички планови, некои се со општи акти, а некои се со проширување, дали досега немаше законска обврска до одредена година сите општини да имаат изработено ДУП, зошто досега не се изработени овие планови, која е причината, дали е многу обемен материјалот или проектот за кој е потребен подолг временски период да се изработи, дали постапката за легализација е причина за ваквото доцнење, дали има шанси во реална догледна иднина ова да се заврши за да се олесни работата, дали финансиските можности на општината се ограничени, па не може да се изработат плановите?!?!

Сето ова беше беше упатено како прашање до Мишо Догазански, кој детално објасни за сите поставени прашања и истакна дека урбанистичките планови се документација врз која се заснова градбата на некој објект.

Советничката Славица Фурнаџиска истакна дека на седниците на Советот се расправа за материјалните потреби, а на состаноците на комисиите детално се образложуваат точките и материјалите, и се она што е на комисија образложено се пренесува на седницата. Така би имале поголема продуктивност седниците.

Советникот Петар Ружински даде забелешка дека на 12тата седница на совет одржана на 31.05.2022 година е разговарано да се организира состанок со сопствениците на викенд-објекти во туристичката населба Абланица, на кој би се разговарало за важни теми како што се легализациите и донесувањето на ДУП за овој локалитет, кој состанок сеуште не е одржан, па потсети на оваа обврска.

Никој друг од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена*Програма за изработка на урбанистички планови за 2023 година на подрачјето на општина Берово;*

1. ***Предлог П Р О Г Р А М А за работа во областа на располагањето со градежно земјиште во сопственост на Република Северна Македонија на подрачјето на општина Берово за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, оваа програма е програма од која општината има приходи, се однесува на градежно земјиште во сопстеност на Република Северна Македонија, а е на територија на општина Берово, а кое земјиште општината преку процес на отуѓување, преку јавно наддавање може да го продаде и да оствари приходи.Комисијата нема забелешки и прашања.

Советничката Ангела Здравковска упати прашање до раководителот на одделението за урбанизам, Мишо Догазански, дали градежните парцели на Беровско Езеро кои се во сопственост на физички лица, а не се легализирани, преминуваат во државна сопственост. На ова Догазански одговори дека тоа е процес на приватизација,а не легализација, а приватизација надвор од планскиот опфат на градот нема. Парцелите на Беровско езеро се вон град и овде нема приватизација, можеби има некој кој не стигнал навреме да го изложи своето земјиште, па истото да преминало во државна сопственост, но тоа е посебна постапка.

Никој друг од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена*П Р О Г Р А М А за работа во областа на располагањето со градежно земјиште во сопственост на Република Северна Македонија на подрачјето на општина Берово за 2023 година;*

1. ***Предлог ПРОГРАМА за активностите на Општина Берово во областа на културата за 2023 година;***

Претседателот на Совет, Марија Буровска отвори расправа по дадената точка и како Претседател на комисијата за јавни дејности истакна дека точката е разгледана на комисија, нема забелешки по истата.

За збор се јави советничката Виолета Марковска Димовска, која даде забелешки дека во поглед на културните активности не можеме да се пофалиме, нема никакви настани кои ќе го привлечат вниманието на народот и заради тоа во програмата за култура за 2023 година треба да се предвидат повеќе активности и настани со кои ќе се промовираме како туристичка дестинација.

Советничката Ангела Здравковска даде сугестија за муралот на ѕидот на градскиот стадион, на него да бидат насликани ликови од поновата историја на Берово. Раководителот на одделението за јавни дејности, Биљана Марковска, истакна дека изработувачот на муралот сеуште нема дадено скица што ќе содржи муралот. Но, во следната фаза на изработка на другиот дел од ѕидот на стадионот може да се дадат предлози и сугестии што да биде насликано.

 Никој друг од советниците не се јави за збор па се премина на гласање и **со 8 гласа ЗА, 7 гласа ПРОТИВ, нема ВОЗДРЖАНИ советници,** е усвоена*ПРОГРАМА за активностите на Општина Берово во областа на културата за 2023 година;*

1. ***Предлог ПРОГРАМА за активностите на Општина Берово во областа на социјалната заштита за 2023 година;***

Претседателот на Совет, Марија Буровска отвори расправа по дадената точка и како Претседател на комисијата за јавни дејности истакна дека точката е разгледана на комисија, нема забелешки.

За збор се јави советникот Петар Ружински кој упати неколку прашања до Биљана Марковска:

* Што се подразбира под реконструкција на старата амбуланта?
* Како е планирано да се направи субвенционирањето за полагање на возачки испит?
* Што се подразбира под субвенциониран оброк кој се дава преку детската градинка?

 На ова одговори Биљана Марковска и истакна дека во однос на првото прашање за реконструкција на старата амбуланта, предвидено е изработка на проект за реконструкција на овој објект кој е во многу лоша состојба, а се планира да се адаптира во објект за давање на социјални услуги и се надеваме дека ќе можеме да имплементираме и некои нови социјални услуги. За новата мерка предвидена во програмата, субвенционирање за полагање на возачки испит, тоа е мерка предвидена само за одредена целна група, односно за ученици од трета и четврта година средно образование, жители на општина Берово и ученици во ОСУ„Ацо Русковски“Берово. За субвенционираниот оброк кој се дава преку детската градинка нема надлежност општина Берово, тоа е проект преку ЈУМЦСР и МТСП, и овие институции преку нивни целни групи го имплементираат преку детската градинка. Точно е дека има многу граѓани на кои им е потребна ваква помош, но заради некои минимални приходи, не ги остваруваат условите за оваа мерка, но општина Берово нема надлежност да одлучува по ова прашање.

Никој друг од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена*ПРОГРАМА за активностите на Општина Берово во областа на социјалната заштита за 2023 година;*

1. ***Предлог ПРОГРАМА За развој на спорт и спортско рекреативни активности на општина Берово за 2023 година;***

Претседателот на Совет, Марија Буровска отвори расправа по дадената точка и како Претседател на комисијата за јавни дејности истакна дека точката е разгледана на комисија, во оваа програма се предвидени и средства за формирање на Младинска лига на ОФК „Малеш“, што е за поздравување, така младите би ги мотивирале да земат активно учество во спортот и спортските активности.

За збор се јави советникот Петар Ружински кој истакна дека мора да има активен спортски живот за младите, но мора да се размислува и за спортски активности за женски деца, како што е женски ракометен клуб во склоп на ООУ„Дедо Иљо Малешевски“. Сите ние знаеме дека во минатото во нашата општина имавме доста успешен ракометен клуб, па таа пракса од минатото треба да се трудиме да ја заживееме повторно, а сето тоа е во интерест на младите. Советничката Виолета Марковска Димовска истакна дека за да имаме добра училишен спорт, мора да се заангажираат и наставниците, бидејќи тие се оние кои ќе ги препознаат спортските потенцијали кај децата и ќе ги мотивираат на разни спортски дисциплини, а не само фудбалот да биде единствена спортска опција.

Биљана Марковска истакна дека сеуште нема дадено програма од училишен спортски клуб, според која би можеле да предвидиме и средства и активности.

За збор се јави и советничката Славица Фурнаџиска која истакна дека програмата е составена од 5 дела и истата секоја година претрпува промени, согласно потребите на спортските клубови и активности.

Никој друг од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена*ПРОГРАМА За развој на спорт и спортско рекреативни активности на општина Берово за 2023 година;*

1. ***Предлог ПРОГРАМА за одбележување на значајни настани и истакнати личности со спомен-обележја во Општина Берово;***

Претседателот на Совет, Марија Буровска отвори расправа по дадената точка и како Претседател на комисијата за јавни дејности истакна дека точката е разгледана на комисија, во оваа програма средствата за реконструкција на спомен костурницата се зголемени.

Советникот Петар Ружински истакна дека освен на државните празници, на други чествувања не се присуствува, како што се патроните празници на училиштата, сепак тоа се значајни празници на кои треба да им се даде значење. Програмите за одбележување на празниците треба да бидат посодржајни, да има и некои други активности, освен полагање на цвеќе. Да се дадат признанија и на здруженија и на значајни личности од нашата околина.

Советничката Виолета Марковска Димовска даде сугестија положувањето на цвеќе на празниците да не биде секогаш на истите споменици, туку да се организира и пред спомениците и во селата.

Никој друг од советниците не се јави за збор па се премина на гласање и **со 9 гласа ЗА, 5 гласа ПРОТИВ, нема ВОЗДРЖАНИ советници,(советникот Александар Мишовски е отсутен од гласање)** е усвоена*ПРОГРАМА за одбележување на значајни настани и истакнати личности со спомен-обележја во Општина Берово;*

1. ***Предлог ПРОГРАМА За други комунални услуги, контрола и третман на кучиња скитници и други нерегистрирани кучиња за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, средствата за оваа програма се зголемени, комисијата нема забелешки.

Советникот Петар Ружински даде забелешки дека при изготвување на оваа програма треба да се консултира и локалното здружение ПРОАНИМА, како директно инволвирано со проблемот со бездомните кучиња во Берово, зошто во програмата е наведено дека се заловуваат само женски кучиња, кога проблемот е генерален од сите кучиња. И даде забелешка во насловот на програмата треба да биде бездомни кучиња, а не кучиња скитници.

Советничката Славица Фурнаџиска истакна дека општина Берово и Здружението ПРОАНИМА треба да си ги решат меѓусебните односи и да најдат заеднички јазик за соработка и тоа не е дел од програмата која е на дневен ред.

Никој друг од советниците не се јави за збор па се премина на гласање и **со 8 гласа ЗА, 6 гласа ПРОТИВ, нема ВОЗДРЖАНИ советници,(советничката Виолета Марковска Димовска е отсутна од гласање)** е усвоена*ПРОГРАМА За други комунални услуги, контрола и третман на кучиња скитници и други нерегистрирани кучиња за 2023 година;*

* ***Советничката Викторија Спенџарска Стеен од оправдани причини ја напушти седницата.***
1. ***Предлог ПРОГРАМА за спроведување на општите мерки за заштита на населението од заразни болести во Општина Берово за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, во истата има техничка грешка која треба да се поправи, комисијата нема забелешки.

Советникот Петар Ружински праша дали во наредната 2023 година навремено ќе биде извршено прскањето против комарци, во смисла да не се доцни како годинава, и зошто ова прскање е предвидено да биде теристичко, а не авионско?!?!

Никој друг од советниците не се јави за збор па се премина на гласање и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоена *ПРОГРАМА за спроведување на општите мерки за заштита на населението од заразни болести во Општина Берово за 2023 година;*

1. ***Предлог ПРОГРАМА за зимско одржување на локални улици и патишта во општина Берово со Оперативен план за сезона 2022/2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, комисијата нема забелешки.

Советничката Наташа Ваканска праша дали ЈПКР ќе го извршува зимското одржување и во наредната 2023 година или ќе се склучи договор со друг оператор, на што Гоце Ружински одговори дека општина Берово има активен договор до февруари 2023 година со ЈПКР за зимско одржување.

Во програмата има техничка грешка која треба да се поправи.

Никој друг од советниците не се јави за збор па се премина на гласање и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоена*ПРОГРАМА за зимско одржување на локални улици и патишта во општина Берово со Оперативен план за сезона 2022/2023 година;*

1. ***Предлог ПРОГРАМА за заштита од штетно дејство на водите - Општински Акционен план за чистење на природни водотеци и речни корита во сливот на река Брегалница за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија програмата ги опфаќа водотеците кои се во градежен опфат, средствата за реализација на оваа програма се мали, но ако се јави потреба секогаш може да се направи измена на програмата и овие средства да се зголемат. Комисијата нема забелешки.

Советникот Дејан Механџиски се јави за збор и истакна дека треба да се даде приоритет во програмата чистењето на речното корито на река Брегалница од кафтански мост до мостот кај црква Св, Богородица. Исто така упати прашање зошто сеуште не е направена санација на патеката кај црквата Св. Богородица???

Никој друг од советниците не се јави за збор па се премина на гласање и **со 8 гласа ЗА, 6 гласа ПРОТИВ, нема ВОЗДРЖАНИ советници,** е усвоена*ПРОГРАМА за заштита од штетно дејство на водите - Општински Акционен план за чистење на природни водотеци и речни корита во сливот на река Брегалница за 2023 година;*

* ***Советникот Владо Методиев од оправдани причини ја напушти седницата.***
1. ***Предлог ПРОГРАМА - J7 За одржување на јавно зеленило на подрачјето на општина Берово за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија,

Никој од советниците не се јави за збор па се премина на гласање и **со 7 гласа ЗА, 6 гласа ПРОТИВ, нема ВОЗДРЖАНИ советници,** е усвоена *ПРОГРАМА - J7 За одржување на јавно зеленило на подрачјето на општина Берово за 2023 година;*

1. ***Предлог ПРОГРАМА за комунални дејности на општина Берово за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, за сите активности предвидени во програмата има изготвено проекти, вредноста на програмата е 43 168 430 000 денари, од кои 16 586 613 000 денари е сопствено учество на општина Берово, а останатите се средства добиени од повисоко ниво на власт. Нема забелешки комисијата.

Никој од советниците не се јави за збор па се премина на гласање и **со 7 гласа ЗА, 6 гласа ПРОТИВ, нема ВОЗДРЖАНИ советници,** е усвоена*ПРОГРАМА**за комунални дејности на општина Берово за 2023 година****;***

1. ***Предлог ПРОГРАМА (ЈД, Ј6 и ЈФ) За изградба, реконструкција и одржување на локални патишта и улици во Општина Берово во 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, и овде за сите активности има изготвено и проекти, а средствата се исто така и со сопствено учество и преку повисоки органи на власт. Комисијата нема забелешки.

Советничката Наташа Ваканска упати прашање до Градоначалникот во отсуство, дали реконструкција на дел од улица Партизанска во с.Русиново предвиден во програмата, се однесува на делот кој беше побаран во барање од група граѓани на с.Русиново или е тоа друг дел од оваа улица??

На ова одговор даде претседателот на комисијата за комунални дејности, Гоце Ружински, кој истакна дека за оваа предвидена реконструкција има готов проект, но дали се однесува на конкретниот дел согласно барањето од група граѓани, не е разговарано на комисија, на ова прашање може точно да одговори или Градоначалникот или раководителот на Одделението за комунални дејности, како изработувач на оваа програма.

Советничката Наташа Ваканска упати уште едно прашање до Градоначалникот во отсуство, зошто ул. 4 во с.Русиново не е предвидена во програмата за 2023 година, за истата е разговарано минатата година кога се усвојуваа програмите за 2022 година, и од страна на Градоначалникот е истакнато дека оваа улица ќе биде предвидена за реконструкција во програмата за 2023 година, но сега повторно ја нема.

За збор се јави и советничката Ангела Здравковска, која се надоврза на прашањето на Ваканска и истакна: Зошто и делот од ул. Брдославица во Берово не е предвиден во програмата за 2023 година и за ова е разговарано со Градоначалникот.

Никој друг од советниците не се јави за збор па се премина на гласање и **со 7 гласа ЗА, 6 гласа ПРОТИВ, нема ВОЗДРЖАНИ советници,** е усвоена*ПРОГРАМА (ЈД, Ј6 и ЈФ) За изградба, реконструкција и одржување на локални патишта и улици во Општина Берово во 2023 година;*

1. ***Предлог ПРОГРАМА - J3 За изградба, реконструкција и одржување на јавното осветлување на подрачјето на Општина Берово за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, сумата за оваа програма е зголемена, иако со мерките кои се користат заради поскапувањето на електричната енергија, има голема заштеда. Комисијата нема забелешки.

Советникот Петар Ружински упати прашање колкава е заштедата од мерките за рестрикција на електрична енергија во делот на уличното осветлување, дали овие мерки имаат ефект, и упати забелешка за ул. Даме Груев во Берово, дека е многу темна улица, на поголем дел од истата нема улично осветлување и заради тоа е доведена во прашање безбедноста на граѓаните.

 Советничката Славица Фурнаџиска одгооври дека и покрај зголемената цена на електричната енергија, општина Берово успешно се справува и нема проблем со наплатата на фактурите за електрична енергија, заштедата преку мерките кои се преземаат има доста голем ефект.

Никој друг од советниците не се јави за збор па се премина на гласање и **со 7 гласа ЗА, 6 гласа ПРОТИВ, нема ВОЗДРЖАНИ советници,** е усвоена*ПРОГРАМА - J3 За изградба, реконструкција и одржување на јавното осветлување на подрачјето на Општина Берово за 2023 година;*

1. ***Предлог ПРОГРАМА - J4 За одржување на јавна чистота на подрачјето на Општина Берово за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, за реализација на оваа програма општината има договор со ЈПКР„Услуга“ Берово, сумата на средства предвидени во програмата се истите од минатата година. Комисијата нема забелешки.

Никој од советниците не се јави за збор па се премина на гласање и **со 7 гласа ЗА, 6 гласа ПРОТИВ, нема ВОЗДРЖАНИ советници,** е усвоена*ПРОГРАМА - J4 За одржување на јавна чистота на подрачјето на Општина Берово за 2023 година;*

1. ***Предлог Г1 – Програма за поддршка на локалниот економски развој на Општина Берово за 2023 година;***

Претседателот на Совет, Марија Буровска отвори расправа по дадената точка и даде збор на Претседателот на комисијата за финансирање буџет и ЛЕР,Славица Фурнаџиска, која истакна дека точката е разгледана на комисија, во програмата има предвидено нова мерка со вредност од 600 000 денари за субвенционирање на кровни конструкции на станбени згради, но на комисијата не е презентирано како е замислена оваа мерка и кој е ефектот од неа, за истата треба да се изработи правилник, кој ќе треба советниците да го усвојат, но истиот треба да биде доста разработен и да содржи категорични услови според кои би се добивале овие средства преку оваа мерка за истата да има економска оправданост. Новина во оваа програма е проектот за добивање на машина за селекција на пластичен отпад.

Советникот Петар Ружински истакна дека во креирањето на локалниот економски развој треба да се вклучат и младите, преку неформалното образование може да се обезбедат повеќе средства, младите имаат идеи, општина треба да ги искористи нивните идеи и размислувања.

Никој друг од советниците не се јави за збор па се премина на гласање и **со 7 гласа ЗА, 6 гласа ПРОТИВ, нема ВОЗДРЖАНИ советници,** е усвоена*Г1 – Програма за поддршка на локалниот економски развој на Општина Берово за 2023 година;*

1. ***Предлог Г2 – Програма за поттикнување на развојот на туризмот на Општина Берово за 2023 година;***

Претседателот на Совет, Марија Буровска отвори расправа по дадената точка и како Претседател на комисијата за јавни дејности истакна дека точката е разгледана на комисија, предвидените приходи од наплата на туристичка такса во програмата изнесуваат 860 000 денари, односно се зголемени за 200 000 денари во однос на програмата за 2022 година.

Никој од советниците не се јави за збор па се премина на гласање и **со 7 гласа ЗА, 6 гласа ПРОТИВ, нема ВОЗДРЖАНИ советници,** е усвоена*Г2 – Програма за поттикнување на развојот на туризмот на Општина Берово за 2023 година;*

1. ***Предлог Програма за енергетска ефикасност на Општина Берово за 2023 година;***

Претседателот на Совет, Марија Буровска отвори расправа по дадената точка и како Претседател на комисијата за јавни дејности истакна дека точката е разгледана на комисија, нема забелешки по истата.

Никој од советниците не се јави за збор па се премина на гласање и **со 7 гласа ЗА, 6 гласа ПРОТИВ, нема ВОЗДРЖАНИ советници,** е усвоена*Програма за енергетска ефикасност на Општина Берово за 2023 година;*

1. ***Предлог О Д Л У К А за прифаќање на иницијативата за отпочнување на постапка за изработка на Урбанистичко планска документација за Урбанистички Проект со намена Е1.13 - Сончеви електрани, на КП 3119, 3120/1, 3120/2, 3122, 3123, 3126, 3130, 3131 и КП 3132, КО Берово вон-град, Општина Берово;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, комисијата нема забелешки. Никој од советниците не се јави за збор па се премина на гласање и **со 13 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена*О Д Л У К А за прифаќање на иницијативата за отпочнување на постапка за изработка на Урбанистичко планска документација за Урбанистички Проект со намена Е1.13 - Сончеви електрани, на КП 3119, 3120/1, 3120/2, 3122, 3123, 3126, 3130, 3131 и КП 3132, КО Берово вон-град, Општина Берово;*

1. ***Предлог О Д Л У К А за прифаќање на иницијативата за отпочнување на постапка за изработка на Урбанистичко планска документација Урбанистички Проект со намена Е1.13 - Сончеви електрани, на КП 38 КО Ратево, Општина Берово;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, комисијата нема забелешки. Никој од советниците не се јави за збор па се премина на гласање и **со 13 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена*О Д Л У К А за прифаќање на иницијативата за отпочнување на постапка за изработка на Урбанистичко планска документација Урбанистички Проект со намена Е1.13 - Сончеви електрани, на КП 38 КО Ратево, Општина Берово;*

1. ***Предлог О Д Л У К А за прифаќање на иницијативата за отпочнување на постапка за изработка на Урбанистичко планска документација Урбанистички Проект со намена Е1.13 - Фотоволтаични електрани, на КП 3027, 3028, 3029, 3030 и 3031, КО Берово вон-град, Општина Берово на барање на Стојан Петрески;***

Претседателот на Совет, Марија Буровска отвори расправа по дадената точка и даде збор на Претседателот на комисијата за урбанизам и комунални дејности, Гоце Ружински, кој истакна дека точката е разгледана на комисија, комисијата нема забелешки. Никој од советниците не се јави за збор па се премина на гласање и **со 13 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена*О Д Л У К А за прифаќање на иницијативата за отпочнување на постапка за изработка на Урбанистичко планска документација Урбанистички Проект со намена Е1.13 - Фотоволтаични електрани, на КП 3027, 3028, 3029, 3030 и 3031, КО Берово вон-град, Општина Берово на барање на Стојан Петрески;*

1. ***Предлог О Д Л У К А за воспоставување меѓуопштинска соработка помеѓу Општина Штип, Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново – Облешево;***

Претседателот на Совет, Марија Буровска отвори расправа по дадената точка и истакна дека се работи за проект преку Центарот за развој на источно плански регион, за дигитализација на општинските услуги, и заради тоа е потребно да се воспостави оваа меѓуопштинска соработка. Никој од советниците не се јави за збор па се премина на гласање и **со 13 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена *О Д Л У К А за воспоставување меѓуопштинска соработка помеѓу Општина Штип, Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново – Облешево;*

1. ***Предлог О Д Л У К А за формирање на заедничка комисија за меѓуопштинска соработка помеѓу Општина Штип и Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново-Облешево;***

Претседателот на Совет, Марија Буровска отвори расправа по дадената точка. Никој од советниците не се јави за збор па се премина на гласање и **со 13 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоена*О Д Л У К А за формирање на заедничка комисија за меѓуопштинска соработка помеѓу Општина Штип и Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново-Облешево;*

1. ***Р Е Ш Е Н И Е за именување на членови на заедничка комисија за меѓуопштинска соработка помеѓу Општина Штип и Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново-Облешево;***

Претседателот на Совет, Марија Буровска отвори расправа по дадената точка. За членови на заедничката комисија за меѓуопштинска соработка се предложени:

* Ѓорѓи Пеовски
* Емилија Ваканска

Од редот на општинска администрација.

Никој од советниците не се јави за збор па се премина на гласање и **со 13 гласа ЗА, нема советници кои гласале ПРОТИВ, нема ВОЗДРЖАНИ советници,** е усвоено *Р Е Ш Е Н И Е за именување на членови на заедничка комисија за меѓуопштинска соработка помеѓу Општина Штип и Општина Берово, Општина Виница, Општина Делчево, Општина Зрновци, Општина Карбинци, Општина Кочани, Општина Македонска Каменица, Општина Пехчево, Општина Пробиштип и Општина Чешиново-Облешево;*

1. ***Советнички иницијативи и прашања;***

Советничката Славица Фурнаџиска, истакна дека сигналот на одредени радио станици на територијата на општина Берово не работи. Забележано е дека предавателот лоциран на Буковик не емитува сигнал односно истиот не работи. Одделението за комунални работи при општина Берово да ги извести надлежните институции за решавање на проблемот.

Советничката Ангела Здравковска истакна дека мандатот на членовите на Младинскиот совет е веќе истечен и заради тоа на наредната седница на совет да се стави точка на дневен ред за формирање на Младински совет.

1. ***Барања од институции и граѓани***
2. ***Барање од група граѓани за пробивање на ул.24 во Берово;***

Советот на Општина Берово на 19-тата Седница одржана на ден 15.11.2022 година го разгледа Барањето бр.09-3943/1 од 10.11.2022 година доставено од група граѓани за отварање и изградба на ул. “24” во Берово и вметнување на истата во Годишната програма за улици и патишта на Општина Берово за 2023 година и донесе Заклучок дека од причина што Општината не располага со проектна документација за горенаведената улица, Барањето да се достави до Одделението за комунални дејности и заштита на животната средина при Општина Берово и улицата да се предвиди во Програмата за изработка на проектна документација за следната година. По изработка на проектна документација истата да биде ставена во програмата за изградба на улици и патишта на Општината..

1. ***Барање од Ќамине Дестановска;***

Советот на Општина Берово на 19-тата Седница одржана на ден 15.11.2022 година го разгледа Барањето бр.09-3835/1 од 03.11.2022 година доставено од Ќамине Дестановска од Берово за санирање на мостовите кои се наоѓаат наспроти семејната куќа на д-р Ванчо Биковски на ул. “23 Август” во Берово и донесе Заклучок Одделението за комунални дејности и заштита на животната средина при Општина Берово во координација со Овластениот градежен инспектор да излезат на лице место и да ја утврдат фактичката состојба на двата моста. Доколку се утврди дека барањето е основано истите да се стават во Програмата на одделението за комунални дејности и заштита на животната средина за 2023 година и да се предвиди санација на истите.

1. ***Барање од Пингпонгарски клуб Берово;***

Советот на Општина Берово на 19-тата Седница одржана на ден 15.11.2022 година го разгледа Барањето бр.09-3889/1 од 07.11.2022 година доставено од Пинг Понгарски Клуб Берово и донесе Заклучок службите при Општина Берово да изработат Одлука за давање на користење без надоместок на 2 простории сместени во објект стара гимназија во Берово за период од 6 месеци на Пинг Понгарски Клуб Берово како непрофитна организација. Градоначалникот на Општина Берово и Клубот да склучат Договор за соработка за регулирање на правата и обврските кои произлегуваат врз основа на Одлуката која би била донесена.

1. ***Барање од Заедница на сопственици на станбени згради на Ул. “Кеј Младина” бр.9 влез 2 во Берово***

Советот на Општина Берово на 19-тата Седница одржана на ден 15.11.2022 година го разгледа Барањето бр.09-3908/1 од 08.11.2022 година доставено од Заедница на сопственици на станбени згради на Ул. “Кеј Младина” бр.9 влез 2 во Берово и донесе Заклучок во Програмата на Одделението за Локален економски развој донесена на денешната 19-та седница на Совет на Општина Берово во мерката за станари се предвидени средства за таква намена. Општината дополнително ќе донесе правила и процедури за начинот и постапката на распределба на истите.

1. ***Достава на трошковник од ОСУ„Ацо Русковски“Берово за спортска сала „Македонски бранители“;***

Советот на Општина Берово на 19-тата Седница одржана на ден 15.11.2022 година го разгледа Трошковникот доставен од ОСУ “Ацо Русковски” Берово, Ваш бр.03-300/3 од 08.11.2022 година, за потрошувачката на енергенси за изнајмување на спортската сала “Македонски Бранители” – пресметано за 1 час користење и донесе Заклучок надлежниот орган при ОСУ “Ацо Русковски” Берово да изврши измена на постоечкиот со нов трошковник во кој ќе бидат утврдени новите цени за изнајмување на објектот сала “Македонски Бранители” во Берово.

 Точките на дневен ред се исцрпени и седницата е завршена во 13 часот и 15 минути.

 На крајот од седницата Претседателот Марија Буровска се заблагодари на Советниците за присуството.

 Усвоен со

Бр.09-4155/1

 ­­­­29.11.2022 година

Берово

*Записничар Претседател на Совет*

 *Благородна Рунтевска Марија Буровска*

 *\_\_\_\_\_\_\_\_\_\_\_\_\_\_\_\_\_\_\_\_* М.П. \_\_\_\_\_\_\_\_\_\_\_\_\_\_\_\_\_\_\_

 (*потпис) (потпис)*